Ο ρόλος της επιμόρφωσης στην αξιολόγηση των εκπαιδευτικών και στην αυτοαξιολόγηση της σχολικής μονάδας. Απόψεις και στάσεις των εκπαιδευτικών ΔΕ στο νομό Αχαίας
Creators: name: Giotopoulos Georgios
Publisher: name: Zenodo
Year: 2018
Subjects: Αξιολόγηση
teachers' evaluation
επιμόρφωση
teachers' training

description: Σε έναν κόσμο ταχέως αναπτυσσόμενο και ολοένα πιο παγκοσμιοποιημένο, όπου η τεχνολογία έχει υπεισέλθει σε όλους τους τομείς και έχει αφήσει το δικό της σημάδι, η εκπαίδευση καλείται να διαδραματίσει έναν ιδιαίτερο ρόλο. Αφενός, αυτόν της ομαλής μετάβασης στην ψηφιακή εκπαιδευτική εποχή και αφετέρου, αυτόν της διαρκούς ενημέρωσης των εκπαιδευτικών. Το τελευταίο καθίσταται πιο επείγον, καθόσον οι απαιτήσεις στην εκπαίδευση διαφοροποιούνται, ενώ παράλληλα αλλάζει και ο ρόλος των εκπαιδευτικών. Η αξιολόγηση και η υιοθέτηση ή όχι, καινοτόμων μορφών διδασκαλίας από τους ίδιους τους εκπαιδευτικούς, η χρήση των ΤΠΕ στην εκπαίδευση και η γενικότερη ενημερωμένη θέση τους στο παγκόσμιο εκπαιδευτικό ‘γίγνεσθαι’, προϋποθέτει την ύπαρξη αντίστοιχης κουλτούρας. Η βελτίωση της ποιότητας στην παρεχόμενη εκπαίδευση αποτελεί έναν από τους κεντρικούς σκοπούς που είναι αναγκαίο να επιτευχθούν σε επίπεδο χώρας. Προκειμένου να μετρηθεί η ποιότητα στην εκπαίδευση, απαιτείται η αξιολόγηση όλων των συντελεστών που συμμετέχουν σε αυτήν. Κατά συνέπεια, για να υπάρξει θετική ανταπόκριση εκ μέρους τους, χρειάζεται να γίνει επανεκκίνηση και συστηματοποίηση του θεσμού της επιμόρφωσης. Μέσα από την υλοποίηση επιμορφώσεων, θα αναδειχθούν αφενός τα προβλήματα που υπάρχουν και αφορούν στην αξιολόγηση και αφετέρου, μέσα από την ανάδραση των αποτελεσμάτων θα υπάρξει βελτίωση με σκοπό την όσο το δυνατόν πιο αντικειμενική αναπλαισίωση της. Στην παρούσα διπλωματική εργασία γίνεται προσπάθεια να καταγραφεί ο ρόλος της επιμόρφωσης στην αξιολόγηση των εκπαιδευτικών και την αυτοαξιολόγηση της σχολικής μονάδας. Πιο συγκεκριμένα, μέσω της ποσοτικής έρευνας, καταγράφονται οι στάσεις και οι απόψεις 251 εκπαιδευτικών δευτεροβάθμιας εκπαίδευσης που έχουν διδάξει στο νομό Αχαΐας. Με τη χρήση κατάλληλων εργαλείων της περιγραφικής και της επαγωγικής στατιστικής παρουσιάζονται τα ευρήματα και τα συμπεράσματα από την ανάλυση των δεδομένων που συλλέχτηκαν. Από τα αποτελέσματα προκύπτει ότι υπάρχει μία ουδέτερη προς αρνητική στάση των εκπαιδευτικών απέναντι στην διαδικασία της αξιολόγησης, ενώ ο παράγοντας φύλο δεν φάνηκε να επιδρά σημαντικά στη στάση των εκπαιδευτικών απέναντι στην αξιολόγηση. Οι εκπαιδευτικοί από 26 έως 35 ετών ήταν σαφώς πιο θετικοί έναντι της αξιολόγησης σε σχέση με τους υπόλοιπους εκπαιδευτικούς, ενώ οι εκπαιδευτικοί απόφοιτοι από κάποιο ΑΕΙ εμφανίζουν σαφώς χαμηλότερη θετική στάση έναντι των υπολοίπων. Οι μόνιμοι εκπαιδευτικοί εμφάνισαν σημαντικά μικρότερη θετική στάση σε σχέση με τους υπόλοιπους συνάδελφους τους. Όσον αφορά τα εμπόδια που πιθανόν να υπάρχουν για την αυτοαξιολόγηση των σχολικών μονάδων, σύμφωνα με τις απαντήσεις των εκπαιδευτικών, προέκυψε πως η έλλειψη σχολικής επιμόρφωσης λογίζεται από τους εκπαιδευτικούς ως το σημαντικότερο εμπόδιο, με δεύτερο αυτό της μείωσης των οικονομικών πόρων. Σχετικά με τα εμπόδια που υπάρχουν αναφορικά με την παρακολούθηση επιμόρφωσης / επιμορφώσεων εκ μέρους των εκπαιδευτικών, ως σημαντικότερο εμπόδιο εμφανίστηκε το εμπόδιο της έλλειψης στήριξης του θεσμού της επιμόρφωσης από την πολιτεία, ενώ δεύτερο κατά σειρά ήταν η έλλειψη ελεύθερου χρόνου. Η συντριπτική πλειοψηφία των εκπαιδευτικών εμφάνισε ως σημαντικότερο λόγο παρακολούθησης επιμόρφωσης την ανάπτυξη δεξιοτήτων και την ενίσχυση των γνώσεών τους, ενώ ως ελάχιστα σημαντικός εμφανίστηκε ο λόγος της επικείμενης αξιολόγησης. Το 60% των εκπαιδευτικών θεωρεί πως πρέπει να υπάρξει επιμόρφωση σχετικά με την αξιολόγηση εκπαιδευτικών αλλά και την αυτοαξιολόγηση των σχολικών μονάδων πριν αυτές ξεκινήσουν. Επίσης, η πλειοψηφία των εκπαιδευτικών θεωρεί πως η επιμόρφωση πρέπει να είναι συνεχής καθ’ όλη την επαγγελματική σταδιοδρομία των εκπαιδευτικών, ενώ η επιμόρφωση πρέπει να γίνεται με απαλλαγή του εκπαιδευτικού από τα διδακτικά του καθήκοντα.